ଦ୍ୱିତୀୟ ଟେଷ୍ଟଃ କୋହଲିଙ୍କ ଲଢ଼େଇ ଜାରି\nସେଞ୍ଚୁରିଅନ,୧୪।୧(ପି.ଟି.)-ଚଳିତ ଦକ୍ଷିଣ ଆଫ୍ରିକା ବିପକ୍ଷ ଦ୍ୱିତୀୟ ଟେଷ୍ଟ ମ୍ୟାଚରେ ଅଧିନାୟକ ବିରାଟ କୋହଲିଙ୍କ ଲଢୁଆ ବ୍ୟାଟିଂ ସତ୍ତ୍ୱେ ଭ୍ରମଣକାରୀ ଭାରତ ସମସ୍ୟାରେ ପଡିଛି। ପ୍ରଥମ ଇନିଂସରେ ଦ.ଆଫ୍ରିକାକୁ ୧୧୩.୫ ଓଭରରେ ୩୩୫ ରନ କରି ଅଲଆଉଟ କରିବା ପରେ ଭାରତ ଭଲ ଆରମ୍ଭ କରିଥିଲା। ତେବେ ବ୍ୟାଟ୍ସମ୍ୟାନଙ୍କ କେତୋଟି ଦାୟିତ୍ୱହୀନ ଶଟ୍ ଓ ଚେତେଶ୍ୱର ପୂଜାରାଙ୍କ ରନ୍ଆଉଟ କାରଣରୁ ଭାରତ ଆଶାନୁରୂପ ପ୍ରଦର୍ଶନ କରି ପାରିନାହିଁ। ଦ୍ୱିତୀୟ ଦିନ ଖେଳ ଶେଷ ସୁଦ୍ଧା ଭାରତ ୬୧ ଓଭରରେ ୫ ଉଇକେଟ ହରାଇ ୧୮୩ ରନ ସଂଗ୍ରହ କରିଛି।\nଦ୍ୱିତୀୟ ଟେଷ୍ଟଃ କୋହଲିଙ୍କ ଲଢ଼େଇ ଜାରି\t January 14th, 23:04 PM January 14th, 23:04 PM\nସେଞ୍ଚୁରିଅନ,୧୪।୧(ପି.ଟି.)-ଚଳିତ ଦକ୍ଷିଣ ଆଫ୍ରିକା ବିପକ୍ଷ ଦ୍ୱିତୀୟ ଟେଷ୍ଟ ମ୍ୟାଚରେ ଅଧିନାୟକ ବିରାଟ କୋହଲିଙ୍କ ଲଢୁଆ ବ୍ୟାଟିଂ ସତ୍ତ୍ୱେ ଭ୍ରମଣକାରୀ ଭାରତ ସମସ୍ୟାରେ ପଡିଛି। ପ୍ରଥମ ଇନିଂସରେ ଦ.ଆଫ୍ରିକାକୁ ୧୧୩.୫ ଓଭରରେ ୩୩୫ ରନ କରି ଅଲଆଉଟ କରିବା ପରେ ଭାରତ ଭଲ ଆରମ୍ଭ କରିଥିଲା। ତେବେ ବ୍ୟାଟ୍ସମ୍ୟାନଙ୍କ କେତୋଟି ଦାୟିତ୍ୱହୀନ ଶଟ୍ ଓ ଚେତେଶ୍ୱର ପୂଜାରାଙ୍କ ରନ୍ଆଉଟ କାରଣରୁ ଭାରତ ଆଶାନୁରୂପ ପ୍ରଦର୍ଶନ କରି ପାରିନାହିଁ। ଦ୍ୱିତୀୟ ଦିନ ଖେଳ ଶେଷ ସୁଦ୍ଧା ଭାରତ ୬୧ ଓଭରରେ ୫ ଉଇକେଟ ହରାଇ ୧୮୩ ରନ ସଂଗ୍ରହ କରିଛି। ଫଳରେ ୫ ଉଇକେଟ ହାତରେ ଥାଇ ଭାରତ ଏବେ ୧୫୨ ରନ ପଛରେ ପଡିଛି। ଷ୍ଟମ୍ପ ଅପସାରଣ ବେଳକୁ କୋହଲି ୮୫ ଓ ହାର୍ଦ୍ଦିକ ପାଣ୍ଡ୍ୟା ୧୧ ରନ କରି ଅପରାଜିତ ରହିଛନ୍ତି। ଲଞ୍ଚ୍ର ଠିକ୍ ଗୋଟିଏ ଓଭର ପୂର୍ବରୁ ଭାରତ ପ୍ରଥମ ଇନିଂସ ଆରମ୍ଭ କରିଥିଲା। ଆଶ୍ଚର୍ଯ୍ୟଜନକ ଭାବେ ସ୍ପିନର କେଶବ ମହାରଜ ପ୍ରଥମ ଓଭର ବୋଲିଂ କରିଥିଲେ। ଦୁଇ ଓପନର ମୁରଲୀ ବିଜୟ ଓ ଲୋକେଶ ରାହୁଲ ଦୃଢତା ସହ ଇନିଂସ ଆରମ୍ଭ କରିଥିଲେ। ତେବେ ୧୦ ରନ କରିଥିବା ବେଳେ ରାହୁଲ ଏକ ହାଲକା ଶଟ ଖେଳି ବୋଲର ମର୍ନେ ମୋର୍କେଲଙ୍କୁ ଫଲୋ ଥ୍ରୁରେ କ୍ୟାଚ ଦେଇ ପ୍ୟାଭିଲିୟନ ଫେରିଥିଲେ। ଏହାର ଠିକ ଗୋଟିଏ ବଲ ପରେ ଟେଷ୍ଟ ସ୍ପେଶାଲିଷ୍ଟ ଚେତେଶ୍ୱର ପୂଜାରା ବ୍ୟାଟିଂ କରିବାକୁ ଆସି ଏକ ସିଙ୍ଗଲ ନେବାକୁ ଯାଇ ଭୁଲ ବୁଝାମଣା ଯୋଗୁ ସେ ଦୁର୍ଭାଗ୍ୟଜନକ ଭାବେ ଲୁଙ୍ଗି ଏନ୍ଗିଡିଙ୍କ ଡାଇରେକ୍ଟ ଥ୍ରୋରେ ରନଆଉଟ ହୋଇ ଆଉଟ ହୋଇଥିଲେ। ଫଳରେ ମାତ୍ର ୨୮ ରନରେ ଭାରତ ତାର ପ୍ରଥମ ଦୁଇଟି ଉଇକେଟ ହରାଇ ବ୍ୟାକ୍ଫୁଟ୍କୁ ଚାଲିଯାଇଥିଲା। ବିଜୟ ୪୬ ରନ କରି କ୍ରିଚ୍ରେ ଜମି ଆସୁଥିବା ବେଳେ ସ୍ପିନର କେଶବ ମହାରାଜଙ୍କ ବଲରେ ଉଇକେଟ କିପର କ୍ୱିଣ୍ଟନ ଡିକକ୍ଙ୍କୁ କ୍ୟାଚ୍ ଦେଇ ଆଉଟ ହୋଇଥିଲେ। ରୋହିତ ଶର୍ମା ତାଙ୍କ ପୁରୁଣା ତ୍ରୁଟି ଦୋହରାଇଥିଲେ। ମାତ୍ର ୧୦ କରିଥିବା ବେଳେ ସେ କାଗିସୋ ରାବାଡ଼ାଙ୍କ ବଲରେ ଏଲ୍ବିଡବ୍ଲ୍ୟୁ ହୋଇ ପୁଣି ଫେଲ ମାରିଥିଲେ। ଉଇକେଟ କିପର ବ୍ୟାଟ୍ସମ୍ୟାନ ପାର୍ଥତ୍ବ ପଟେଲ ମଧ୍ୟ ବେଶି ସମୟ କ୍ରିଜ୍ରେ ରହିପାରି ନ ଥିଲେ। ସେ ୧୯ ରନ କରିଥିବା ବେଳେ ଏନ୍ଗିଡିଙ୍କ ବଲରେ ଡିକକ୍ଙ୍କୁ କ୍ୟାଚ୍ ଦେଇ ପ୍ୟାଭିଲିୟନ ଫେରିଥିଲେ। କୋହଲି ଏକମାତ୍ର ଭାରତୀୟ ବ୍ୟାଟ୍ସମ୍ୟାନ ଭାବେ ଲଢେଇ କରି ଶେଷ ପର୍ଯ୍ୟନ୍ତ ଅପରାଜିତ ରହିଛନ୍ତି। ବୋଲିଂରେ ଦ.ଆଫ୍ରିକା ତରଫରୁ ମହାରାଜ, ମୋର୍କେଲ, ରାବାଡା, ଏନଗିଡି ଗୋଟିଏ ଲେଖାଏ ଉଇକେଟ ହାସଲ କରିଛନ୍ତି। ଅସମାପ୍ତ ପ୍ରଥମ ଇନିଂସ ସ୍କୋର ୨୬୯/୬ରୁ ଖେଳ ଆରମ୍ଭ କରି ଦ.ଆଫ୍ରିକା ମଧ୍ୟାହ୍ନ ବିରତିର ଗୋଟିଏ ଓଭର ପୂର୍ବରୁ ଅଲଆଉଟ ହୋଇଥିଲା। ଭାରତୀୟ ଫିଲ୍ଡରମାନେ କେତୋଟି କ୍ୟାଚ ହାତଛଡା କରିବା ଫଳରେ ଘରୋଇ ଦଳ ୩୩୫ ରନ ସଂଗ୍ରହ କରିଥିଲା। ଓଭରନାଇଟ ବ୍ୟାଟ୍ସମ୍ୟାନ ତଥା ଅଧିନାୟକ ଫାଫ୍ ଡୁପ୍ଲେସି ଓ କେଶବ ମହାରଜ ଯଥାକ୍ରମେ ୨୪ ଓ ୧୦ ରନରୁ ଖେଳ ଆରମ୍ଭ କରି ୬୩ ଓ ୧୮ ରନ କରିଥିଲେ। କାଗିସୋ ରାବାଡା ୧୧ ରନ କରି ପ୍ରଥମେ ଆଉଟ ହେବା ପରେ ଡୁପ୍ଲେସି ପ୍ୟାଭିଲିୟନ ଫେରିଥିଲେ। ମର୍ନେ ମୋର୍କେଲ ୬ ରନ କରି ଆଉଟ ହୋଇଥିଲେ। ଲୁଙ୍ଗି ଏନ୍ଗିଡି ୧ ରନ କରି ଅପରାଜିତ ରହିଥିଲେ। ବୋଲିଂରେ ଭାରତ ତରଫରୁ ଅଭିଜ୍ଞ ସ୍ପିନର ରବିଚନ୍ଦ୍ରନ ଅଶ୍ୱିନ୍ ସର୍ବାଧିକ ୪, ଇଶାନ୍ତ ଶର୍ମା ୩ ଓ ମହମ୍ମଦ ସାମି ଗୋଟିଏ ଉଇକେଟ ନେଇଥିଲେ।
